РЕГЛАМЕНТ (ЕС) № 497/2014 НА КОМИСИЯТА
от 14 май 2014 година
за изменение на приложение II към Регламент (ЕО) № 1333/2008 на Европейския парламент и на Съвета и на приложението към Регламент (ЕС) № 231/2012 на Комисията по отношение на употребата на Адвантам като подсладител
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1333/2008 на Европейския парламент и на Съвета от 16 декември 2008 г. относно добавките в храните (1), и по-специално член 10, параграф 3 и член 14 от него,
като взе предвид Регламент (ЕО) № 1331/2008 на Европейския парламент и на Съвета от 16 декември 2008 г. за установяване на обща разрешителна процедура за добавките в храните, ензимите в храните и ароматизантите в храните (2), и по-специално член 7, параграф 5 от него,
като има предвид, че:
(1)
С приложение II към Регламент (ЕО) № 1333/2008 се установява списък на Съюза на добавките, одобрени за употреба в храни, и условията за тяхната употреба.
(2)
С Регламент (ЕС) № 231/2012 на Комисията (3) се определят спецификациите на добавките в храните, включени в списъците в приложения II и III към Регламент (ЕО) № 1333/2008.
(3)
Тези списъци могат да бъдат актуализирани в съответствие с общата процедура, посочена в член 3, параграф 1 от Регламент (ЕО) № 1331/2008, по инициатива на Комисията или при постъпване на заявление.
(4)
През месец май 2010 г. бе подадено заявление за разрешаване на употребата на Адвантам като подсладител в няколко категории храни. На държавите членки бе предоставен достъп до заявлението в съответствие с член 4 от Регламент (ЕО) № 1331/2008.
(5)
Употребата на Адвантам като високо интензивен подсладител в различни хранителни продукти и като трапезен подсладител е необходима от технологична гледна точка с цел да се заменят калоричните захари (захароза, глюкоза, фруктоза и др.), като по този начин се дава възможност за намаляване на енергийната стойност на тези храни. Добавянето на Адвантам като подсладител за категориите храни, в които са разрешени високо интензивни подсладители в съответствие с приложение II към Регламент (ЕО) № 1333/2008, ще осигури на производителите повече гъвкавост при изготвянето на рецептури за нискоенергийни храни с вкусов профил, който е подобен на този на еквивалента, чиято енергийна стойност не е намалена. Вкусът и сладостта на Адвантам, в съчетание с добри характеристики на устойчивост, означават, че Адвантам представлява алтернатива на вече одобрени високо интензивни подсладители, като предлага на потребителите и хранителната индустрия възможността да избират измежду по-широк набор от подсладители, като по този начин намаляват приема на всеки отделен подсладител.
(6)
Европейският орган за безопасност на храните (наричан по-нататък „Органът“) подложи на оценка безопасността на Адвантам при употребата му като добавка в храните, и изрази своето становище на 31 юли 2013 година (4). Органът установи допустим дневен прием (ДДП) за Адвантам от 5 mg/kg телесно тегло на ден. Консервативните оценки за експозиция на Адвантам на активно консумиращите възрастни и деца са били под ДДД за предложените равнища на употреба. След като се запозна с всички данни относно стабилността, продуктите от разграждането, токсикологията и експозицията, Органът стигна до заключението, че Адвантам не представлява риск за безопасността при предложените видове употреба и равнища на употреба като подсладител.
(7)
Поради това е целесъобразно да се разреши употребата на Адвантам като подсладител в категориите храни, посочени в приложение I към настоящия регламент, и да се определи E 969 като Е-номер за тази добавка в храни.
(8)
Спецификациите за Адвантам следва да се включат в Регламент (ЕС) № 231/2012 при включването на добавката за първи път в списъка на Съюза на добавките в храните, съдържащ се в приложение II към Регламент (ЕО) № 1333/2008.
(9)
Поради това Регламент (ЕО) № 1333/2008 и Регламент (ЕС) № 231/2012 следва да бъдат съответно изменени.
(10)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Приложение II към Регламент (ЕО) № 1333/2008 се изменя в съответствие с приложение I към настоящия регламент.
Член 2
Приложението към Регламент (ЕС) № 231/2012 се изменя в съответствие с приложение II към настоящия регламент.
Член 3
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 14 май 2014 година.